
Oppsummering og refleksjoner etter økta i norsk fagdidaktikk 14.11.00. Tema: Muntlige sjangrer. 

Før timene fikk min kollega min plan for økta som var skrevet ut til et veiledningsgrunnlag for ham, og vi hadde snakket sammen før timene begynte.

En student var syk, men ellers var alle til stede. I tillegg var også TV med som kollegaveileder. 

Som planlagt brukte vi relativt mye tid til å drøfte hva som er forutsetninger for en klasseromskultur for muntlig. Jeg vurderte det som viktig at alle som ønsket det fikk komme til orde. Siden alle disse studentene er i jobb, har de mange erfaringer å relatere til, og det ble tydelig her. Av studentenes egne prioriterte punkter fikk 

· trygghet

· aksept for hverandre

· tid til alle

mest tilslutning. Det viktige grunnlaget i et godt sosialt klima ble diskutert, og det kom fram mange eksempler.

Veiledning og vurdering ble også tatt opp relativt grundig. Bakgrunnsdokumenter for dette var R94 og særlig L97 samt SUEs  Veiledning i vurdering til den siste læreplanen. Her hadde vi først en runde i forhold til dette med kriterier for vurdering, og deretter så vi et utdrag fra videoen som viser elevforedrag med veiledning/vurdering etter kriteriediskusjon i klasse 9 a på Ruseløkka ungdomsskole i Oslo. Videoen anskueliggjorde godt de problemene vi står overfor når det gjelder opplæring  i muntlige sjangrer. Studentene liker godt å få se slike eksempler med virkelige elever, så videoen ble tatt godt i mot.

Muntlig er et takknemlig tema å ta opp med denne gruppa i fagdidaktikk. Alle er i jobb og har erfaringer som kan knyttes til teori, og det vi ellers tar opp. Interessen for å lære mer om hvordan undervise i talesjangrene er meget bra, og alle er med på hvorfor dette er viktig. Det vi i tillegg hadde hatt bruk for var mer tid til praktiske øvelser for at studentene kunne få trening i det  de seinere kan gjøre i klasserommet der  læreren skal være forbilde. Mange sliter nok en del med å få elevene over fra det å snakke i vei til å lytte og så trene på å beherske stadig flere muntlige sjangrer. Om læreren føler seg til skolert nok til å gå foran som et godt eksempel er noe tilfeldig, de fleste har minimal skolering i dette fra sin utdanning så langt. Her var det så lite tid til disposisjon at det ble for få øvelser for deltakerne. Det er et vanskelig valg når det gjelder deltid, vi kan ikke bare utsette noe til neste time. Den vil være to måneder seinere. Jeg prioriterte altså å gi dem en viss oversikt. Det som burde vært gjort var å kreve at de var bedre forberedt og kunne bidra mer. Det viser seg å være vanskelig, de er i jobb og konkurransen om tida blir stor. I en tilsvarende situasjon seinere vil jeg likevel stille slike krav. 

Økta vil jeg mene var dialogisk i all hovedsak. Det får jeg også bekreftet i tilbakemeldingsloggene fra studentene. Spørsmålet om for mye stoff er jeg ikke like sikker på. Det ble litt lite tid til å eksemplifisere sjangrene og slett ingen tid til å øve på situasjoner. Muligens er det heller ikke snakk om å få tid til innenfor en slik tidsramme. Jeg satte meg som mål å demonstrere noen sjangrer, og det mener jeg er viktig. Det var også viktig å bruke nok tid på spørsmålet om klasseromskulturen og dessuten på veiledning og vurdering. 

Oppfølging av temaet kommer via de to studentene som har 10 vekttall norsk, de har i dag arbeidet med et forslag til opplegg når det gjelder høytlesning som alle nå kan prøve ut og deretter diskutere på nettet. 

Oppfølging av denne gruppa: Et ønsket oppfølgingspunkt er temaet fra læreplan til undervisning. Mange opplever frustrasjoner i det å skulle sette læreplanene ut i live, og de oppleves ofte som ei tvangstrøye. Dette må tas opp, helst i januar. 

